Mag ek dubbel gestraf word vir dieselfde misdaad? - Jy en die RegJy en die Reg
Tuis › Artikels › Mag ek dubbel gestraf word vir dieselfde misdaad?
Artikel 35(3)(m) van die Grondwet van die Republiek van Suid-Afrika voer aan dat elke persoon die reg het op 'n billike verhoor, wat insluit die reg om nie verhoor te word vir 'n misdaad waaraan daardie persoon voorheen reeds skuldig bevind is of ontslaan is nie. In Engels word daar verwys na "double jeopardy".
Hierdie beginsel beteken basies dat niemand twee keer vir dieselfde misdaad verhoor kan word nie. 'n Persoon wat dus aangekla word van 'n misdaad wat voel dat hy reeds daarvoor gestraf is, kan dan pleit dat hy reeds skuldig bevind is of reeds ontslaan is vir dieselfde misdaad. Hierdie verwere staan in die reg bekend as autrefois acquit of autrefois convict. Dit bestaan vandag nog in ons reg en word spesifiek na verwys in artikel 106(1)(c) en (d) van die Strafproseswet (Wet 51 van 1977).
Die vereistes vir die pleit is dat die beskuldigde voorheen –
– op meriete,
– deur 'n bevoegde hof,
– aan dieselfde misdaad waarvoor hy nou aangekla word,
– skuldig bevind is of vrygespreek is.
Hierdie woorde is belangrik as die oortreding substansieel dieselfde is. Jy sal egter nie die pleit kan opper as die oortreding nie heeltemal dieselfde is of substansieel dieselfde is nie en waar dit twee verskillende misdade is waarvoor jy aangekla is. Dit is ook belangrik dat jou vorige ontslag of skuldigbevinding op die meriete van die saak moes gewees het en nie op 'n bloot tegniese aspek nie. Die term bevoegde hof is ook belangrik en hierdie tipe pleit was al voorheen afgewys omdat die vorige oortreding verhoor is in 'n hof wat nie bevoegde jurisdiksie gehad het nie.